b'\n_START_ARTICLE_\nBora (tuuli)\n_START_PARAGRAPH_\nBora (kroatiaksi bura, kreikan sanasta \xce\x92\xce\xbf\xcf\x81\xce\xad\xce\xb1\xcf\x82/boreas, pohjoistuuli) on it\xc3\xa4isen V\xc3\xa4limeren ja Mustanmeren vuoriseutujen l\xc3\xa4hell\xc3\xa4 puhaltava kylm\xc3\xa4 valumatuuli. Tunnetuin on Adrianmeren pohjoisosan bora, joka purkautuu merelle Italian, Slovenian ja Kroatian rajaseudulta. Tuulen nopeus voi olla jopa 100 km/h (28 m/s). Bora esiintyy yleens\xc3\xa4 talvella, jolloin id\xc3\xa4st\xc3\xa4 tuleva kylm\xc3\xa4 ilma ylitt\xc3\xa4\xc3\xa4 vuoret ja laskeutuu rannikolle._NEWLINE_Bora tuulee voimakkaimpina Kroatian Dalmatian, Slovenian ja Albanian rannikon vuorensolissa. Bora puhaltaa pohjoisesta tai koillisesta. Bora aiheuttaa Adrianmerell\xc3\xa4 purjehtijoille vaikeuksia, koska se puhaltaa jopa 50 m/s nopeudella ja voi alkaa \xc3\xa4kki\xc3\xa4. Kroatiassa pienet laivat eiv\xc3\xa4t l\xc3\xa4hde merelle ja siltoja suljetaan boran takia._NEWLINE_Bora eli etesian puhaltaa my\xc3\xb6s pohjoisella Egean merell\xc3\xa4 It\xc3\xa4-Kreikan, Bulgarian ja Turkin vuorilta. Mustanmeren Tsemes Bay:n Novorossiyskin sataman l\xc3\xa4hell\xc3\xa4 puhaltaa my\xc3\xb6s myrskyinen bora. Boraksi sanotaan my\xc3\xb6s Alpeilta Pohjois-Italiaan puhaltavaa laskutuulta.'